**שערי אמונה**

**רציונל**

חוברת ו'ארשתיך לי במימונה' פותחת שער ראשון לחג המימונה מתוך אמונתם של יהודי מרוקו שיש לחגוג את בואה של הגאולה למרות הגלות המתמשכת. המימונה מתקיימת בסוף חג הפסח תוך יצירת רצף בין שימור הזיכרון של יציאת עם ישראל מעבדות לחירות לבין פיתוח תודעה שהיציאה מהגלות הנוכחית עשויה להתקיים בכל עת.

קהילה המעצבת את זהותה מתוך אמונה יציבה בגאולה שעתידה להגיע מייצרת קווי אופי קהילתיים שיש בהם חוסן קהילתי, ערבות הדדית, שמחה פרטית וכללית. מאפיינים קהילתיים אלה הפכו עם השנים למאפיינים תרבותיים של יהדות מרוקו שאפשר להציע אותם כנכסים לחברה הישראלית כולה.

**שאלת שיפוד**

* מדוע משמעותי לחברה הישראלית לפתוח שערי אמונה?

**מהלך הלימוד**

**שיתוף**

* איפה נפתחו אצלכם שערי אמונה?

**לימוד**

אַתֶּם יוֹצְאֵי מַעֲרָב. מָארוֹק אַנְשֵׁי אֱמוּנָה

הַלְלוּ אֵל בְּעַם רָב. יוֹם זֶה יוֹם אַלְמִימוּנָה.

אֶתְמוֹל פָּעַר אֶת לוֹעוֹ. יַם סוּף לְנֶגֶד פַּרְעֹה.

עִם כָּל רִכְבּוֹ בְּנָסְעוֹ. וּלְקָחָם לוֹ לְמָנָה.

וְעָבְרוּ בֵּין בְּתָרָיו. צֹאן יִשְׂרָאֵל עֲבָדָיו.

עֵת נֶעֶרְמוּ מִשְבָּרָיו. עַל יְדֵי רַעְיָא מֵהֵמְנָא.

וּרְכוּשׁ רוֹדְפָיו וּמוֹשְׁלָיו. שָׂם יִשְׂרָאֵל אֶל כֵּלָיו

מִתּוֹךְ הַיָּם וְגַלָּיו. נִתַּן לוֹ לְמַתָּנָה.

רבי דוד בוזגלו

רבי דוד בוזגלו (1903-1975) נולד בזאווייא שבמרוקו, משם עבר לקזבלנקה. גדל בתורה ובשירה, ונחשב לגדול פייטני דורו. בשנת תש"ט (1949) איבד את מאור עיניו, עם זאת המשיך לזכות הרבים, שליבם נמשך אל רינתו ואל תפילתו. בשנת תשכ"ה (1965) עלה לארץ ישראל, התיישב בקרית ים, אך סבב את כל עריה לעודד ולחזק את העולים אליה. נפטר ביום כ"ג באב תשל"ה (1975) לאחר מותו נאספו פיוטיו לספר: 'מזמור לדוד - שירים ופיוטים'.

* כיצד ניתן להמשיך ולהאמין למרות שהכל נראה אבוד?

כֹּה יִהְיֶה זַרְעֶךָ וְהֶאֱמִן בַּה' וַיַּחְשְׁבֶהָ לּוֹ צְדָקָה.

ספר בראשית, פרשת לך לך, פרק ט"ו, פס' ה-ו.

* מה הקשר בין אמונה לצדקה?

במה שהאמין אברהם בה', הקדימה לו התורה: 'כה יהיה זרעך' להיות זרעו מאמינים בני מאמינים. והגם שעבר הפסח, ואין בן דוד בא, עומדים באמונתם.

ולא זו אף זו, שבצאת החג מרבים בשמחה, להראות אמונתם, אחרית כראשית, שבכל דור ודור חייב אדם להראות עצמו כאילו הוא יוצא כעת ממצרים, ורחב ליבו, שאין שמחה כהתרת הספיקות.

החכם היומי

* מה מקנה לנו הידיעה שאנחנו מאמינים בני מאמינים?

השמחות והחגיגות המקובלות והמפורשות בתורה, אין בהם שום חידוש, ואין שום רבותא לכבדם ולשמוח בהם, כי הם חגי האומה כולה ומועדיה, וכל העם משותף בהם ומחויב לשמור עליהם, אך חג זה של 'יום האמונה' המיוחד ליהדות זו בלבד, ואשר אותו אמצה מדור דור, נתחבב עליה מאוד, והיא שומרת עליו כבבת עינה באשר הוא מעשה ידיה.

חכם משה מלכה, נטיפי המים ג', דרשה לפסח, עמוד כ"א, דפוס המערב, ירושלים, תשמ"ט (1989(

חכם משה מלכה (1911-1997) נולד בהרי האטלס במרוקו. עמד בראש חברת הלומדים 'פתח תקוה' ברבאט הבירה. שימש כרבה של העיר טיטואן, כרבם של שלוש הערים -  לעראיש, אלקסאר-אלכביר וארזילא, שבמרוקו הספרדית, וכרב ודיין בעיר בני מלאלל. שימש כסגן נשיא בית הדין של העיר קזבלנקה. בשנת תשכ"ז (1967) עלה לארץ ישראל, ושימש כרבה של העיר פתח תקוה עד פטירתו ביום י"ג אדר ב' תשנ"ז (1997). הוא חיבר ספרים רבים: ספרי השו"ת: 'מקווה המים', 'והשיב משה', ספרי דרשות, נאומים ופרשנות: 'נטפי המים' - 'באר משה', 'דרש משה', והספר 'למען השבת' - בעניין הפגנות השבת.

* כיצד ניתן להעביר את האהבה המיוחדת לחג זה לכל עם ישראל?

'בניסן נגאלו ובניסן עתידין להיגאל', ובפסח, בעזרת ה', יבוא מלך המשיח, והאמונה הזו נשארת אצלנו לדורות, שבשכר האמונה נגאלו ישראל ממצרים. ובדורות הראשונים, אפילו המוני עם, נבוכים הם היו בארץ, ובצאת חג הפסח היו שמחים באמונתם, ואמרו פיוט: 'יום גילה, יום גילה, יבוא משיח לישראל, יבוא היום, יבוא היום'. והיו קוראים לערב של צאת החג - יום האמונה. רוצים לומר: אחרי שעבר הפסח הזה - מאמינים, 'כי לישועתך קיווינו כל היום'.

תרגום מערבית חכם דוד אסבאג, שאר ירקות, דף ו' ע"א, דפוס י. ראזון, קזבלנקה, תש"ג (1943)

חכם דוד אסבאג מחכמי אצווירה היא מוגאדור. בין חיבוריו: 'לקט עני' - דרושים, שיצא לאור בעיר מקנאס בשנת תרצ"ג (1933) ו'שאר ירקות' - על הגדה לפסח בלשון יהודית-ערבית.

* איזו גאולה עשויה להתרחש היום בזכות האמונה?

אֱמֶת וֶאֱמוּנָה כָּל זאת וְקַיָּם עָלֵינוּ

* באיזה קשר קשורות האמת והאמונה?

יעקב בחיר האבות קיבל על עצמו צער השכינה ואחריות תיקון העולם במלכות שדי. הוא תיקן לנו תפילת ערבית להאיר לנו באור של תקווה ונחמה בחשכת הגלות, אשר זמן תפילת ערבית הוא דווקא בלילה ממש - שעת הדין ותוקפו. כלומר: ואז, ודווקא אז, עלינו לזכור את הקשר האמיץ והחזק אשר נתקשר עמנו אל עולם בברית אבות והוא עתיד לגאלנו גאולת עולם, כאשר אנו מזכירים זאת ב'אמת ואמונה' אחר קריאת שמע של ערבית.

חכם מנחם מנשה, אהבת חיים, פרשת מקץ, עמוד 210, אהבת חיים, ירושלים, תשנ"ד (1994)

חכם מנחם מנשה (1892-1968) נולד בעיר בורסה, שבטורקיה. גויס לצבא העות'מאני והשתתף במלחמת העולם הראשונה. בשנת תרע"ח (1918) עלה לארץ ישראל דרך היבשה, מגבול לבנון. התיישב בשכונת בית ישראל בירושלים, התפרנס כנפח, ועסק בזיכוי הרבים בראש חברת 'אהבת חיים'. נפטר ביום י"ב אלול שנת תשכ"ח (1968). הוא חיבר כמה חיבורים, שלושה מהם יצאו לאור: 'ליקוטי מנשה' - ליקוטי הלכות בשפה פשוטה, 'אהבת חיים' - דרשות, הלכות ומעשיות על סדר פרשת השבוע. בנוסף הדפיס קונטרס קטן בשם 'שער החיים'. כתבים נוספים אבדו במהלך השנים.

* מדוע יש צורך היום לשמור על האמונה בגאולה למרות שאנחנו לא בחשכת הגלות?

כְּשֶׁתִּלְמַד  
לְשַׂחֵק עַל שְׂפַת עֵינַי כְּמוֹ בְּמִגְרָשִׁים מֻכָּרִים

בְּלִי הַפַּחַד שֶׁל מְעָרוֹת אֲפֵלוֹת

אֲלַמֵּד אוֹתְךָ בִּתְמוּרָה

לְהִתְהַלֵּךְ עִם הַחֹשֶךְ כְּמוֹ עִם יְדִידִים

וְלֹא תִּצְטַעֵר,

בְּנִי.

ארז ביטון, הסדר עם בן בכור, בתוך נופים חבושי עיניים, הקיבוץ המאוחד, תשע"ג (2013)

* כיצד מתהלכים עם החושך?

יש במצוות אלה תועלת גדולה, והיא שנסגל לעצמנו מידה נעלה זאת, כלומר שנעניק חסות למי שמבקש לחסות בנו, נגן עליו ולא נמסור אותו למי שברח מלפניו. ולא די שתעניק חסות למי שמבקש לחסות בך, אלא מוטלת עליך חובה כלפיו לדאוג לצרכיו, להשפיע עליו רוב טוב, ולא להכאיב ללבו באף מלה.

חכם משה בן מימון, מורה נבוכים חלק ג' פרק ל"ט

* כיצד האמונה בגאולה מפתחת חברה עם ערבות הדדית?

**שערי ברכה**

**רציונל**

השער השני של חוברת ו'ארשתיך לי במימונה' פותח שערי הברכה, בחג המימונה מברכים ומתברכים בסימני החג בשפע המצוי על השולחנות ובעצם ההתקבצות של קהל רב למקום אחד. ברכה היא חלק מכל אדם המכיר בה אך לא ניתן לאחוז אותה בידיים, בשל כך קשה להסביר אותה בכלים רציונליים אך ניתן לחוש ולחוות אותה בכלים רגשיים, חווייתיים וגופניים.

קהילה שהצליחה ליצור כלים המחזיקים ברכה בשגרת חייה ובמנהגיה יודעת לחבר בין אנשים וקבוצות בקהילה ומאפשרת לחכמיה ומנהיגיה להיות קשורים לקהילתם לשמחותיהם ומצוקותיהם. חיבורים בין בני אדם בכלל ובין מנהיגים לקהילתם עשויים להביא לאהבה, ערבות הדדית, אחריות חברתית ותהליך של תיקון שיהיו ברכה גדולה לחברה הישראלית.

**שאלת שיפוד**

* איזו ברכה אני יכול להביא לחברה הישראלית?

**מהלך הלימוד**

**שיתוף**

* מתי הרגשתם שברכה יצרה שינוי בחיים שלכם?

**לימוד**

וְשָׁמָּה עַל כָּל מִדְרָךְ. אִישׁ אֶת רֵעֵהוּ בֵּרַךְ.

חָבֵר תִּהְיֶה מְבוֹרָךְ. בְּכָל חָדְשֵׁי הַשָּׁנָה.

וּבְמָארוֹק לְדוֹר דּוֹרִים. כָּכָה יֹאמְרוּ הָעִבְרִים.

בִּבְרָכָה לַחֲבֵרִים. אַרְבְּח יָא כָאי וּלְגִ'ינָא.

[תרגום: הצלח אחי בעושר]

וּבְנֵי נֵכָר, נוֹזְלֵיהֶם נִבְקְעוּ תּוֹךְ כְּלֵיהֶם

וְתִפֹּל שָׁם עֲלֵיהֶם. יִרְאַת שׁוֹכֵן מְעוֹנָה.

וּמַשָּׂאוֹת עַל מַשָּׂאוֹת. מִלְאוּ כָּל טוּב וּתְבוּאוֹת.

הוּבְאוּ מֵאַרְבַּע פֵּאוֹת. לְעַמּוֹ אֲשֶׁר קָנָה.

רבי דוד בוזגלו

* כיצד משפיעה ברכה על המברך ועל המתברך?

זָקֵן בָּא בַּיָּמִים וַה' בֵּרַךְ אֶת אַבְרָהָם בַּכֹּל

ספר בראשית, פרשת חיי שרה, פרק כ"ד, פס' א'.

* כיצד אנו מושפעים מכך שאברהם אב המון גויים בורך בכל?

מה ברך ה' - שיהיה אברהם בכל. ולא רק שיהיה מעורב עם הבריות, אלא מזג בכל בריה ממידתו של אברהם, ונהיה אברהם בכל. שבכל בריה נמזגה אהבת החסד, ולא עוד שציווה לאברהם: 'והיה ברכה', ונברכו בו כל משפחות האדמה, להיות מברכים האחד לשני, 'ואל תהי ברכת ההדיוט קלה בעינך', ש'אברכה מברכך' - אברכה עם מברכך, ומצטרף הקב"ה לברכתו.

ונמצא שמוצאי החג היא שעת רצון למצוא 'חן ושכל טוב, בעיני א-לוהים ואדם'.

החכם היומי

* מדוע ההתמזגות בכל בריה ובריה הינה ברכה בפני עצמה?

נהגו בני הקהילה לבקר אצל רבני העיר, להתברך מפיהם. הרב קיבל את באי ביתו בשמחה ובטוב לבב, נטל לידו עלה חסה, הטבילו בצלוחית חלב, והתיז על מצחו של המתברך תוך אמירת פסוקי ברכה הלקוחים מספר משלי: 'אורך ימים ושנות חיים ושלום יוסיפו לך'; 'כי בי ירבו ימיך ויוסיפו לך שנות חיים'; 'ומצא חן ושכל טוב בעיני א-לוהים ואדם;

'גול אל ה' מעשיך ויכונו מחשבותיך'. והמברך תרגם את חלקה האחרון של הברכה בערבית: כרכב אלה אללה עמאלק ותרתבו כמימאתק. והמארח משיב: תסעד ותפרח - תצליח ותשמח.

חכם רפאל ממן (בשם אביו), ויוגד ליהושע, עמ' 182, ירושלים, תשס"ט (2009)

חכם יהושע מאמאן (1917-שליט"א), נולד בצפרו. שימש דיין וראש ישיבה בעיר אספי, ורבה של העיר מראקש וסביבותיה. לימים עלה לארץ ישראל ושימש רבה של העיר נהריה. בין חיבוריו: 'שתי ידות': 'יד רמה' - מתורת אביו, חכם רפאל מאמאן ו'יד חרוצים - מתורתו, וכן 'עמק יהושע' - שו"ת

* אילו רגשות עולים כאשר מתברכים בידי רב הקהילה?

יש שני מיני צדיקים: יש המתבודד לבדו ואין לו עסק עם הבריות, ויש שמעורב עם הבריות. ולדעת איזה מהם עדיף? - כתבו המפרשים: שהמעורב עדיף, כי הגם שאותו המתבודד מרוויח יותר בתורה וסדר קדושה והבדלה, מה שאין כן המעורב עם הבריות, אך נגד זה - הצדיק הזה, הדור מרוויח ממנו. ...

ומעתה חנוך ומתושלח היו רק לעצמם, אבל באברהם כתוב בו: 'כי ידעתיו למען אשר יצווה את בניו ואת ביתו אחריו לעשות צדקה ומשפט'.

חכם יעקב זריהן, שושנת העמקים (בתוך מים עמוקים) עמ' ע"ז, ירושלים תשל"ח (1978)

חכם יעקב חי זריהן (1869-1953) נולד בעיר טבריה. ייסד יחד עם חברו חכם מכלוף שטרית את ישיבת 'כתר תורה' ברח' השוק בטבריה, וכיהן יחד אתו ועם חכם אליהו אילוז כדיין בבית הדין בטבריה. כיהן כנשיא כולל רמב"ם, ניהל את עניני ישיבות העיר ועמד בראש הועד להקמה מחדש של בית הכנסת 'עץ החיים' על שפת ימה של טבריה. נפטר ביום כ"א מנחם אב תשי"ג (1953). בין חיבוריו: 'חלק יעקב' - דרושים, 'בכורי יעקב' - שו"ת, 'אוהל יעקב', ו'שופריה דיעקב' - על פרשת השבוע, ו'שושנת העמקים' - דרושים וחידושים.

* איזו ברכה מתקיימת כאשר הצדיק מעורב עם הבריות?

כֹּה תְבָרְכוּ אֶת בְּנֵי יִשְׂרָאֵל

ספר במדבר, פרשת נשא, פרק ו', פס' כ"ג.

* מי יכול לברך את עם ישראל?

ברכת 'כה תברכו' בזכות אברהם שכתוב בו: 'כה יהיה זרעך'. ...כי אברהם מידת החסד כמו שאמר הכתוב: 'חסד לאברהם', והוא מקום האהבה כמו שאמר הכתוב: 'ואהבת חסד', וכן הוא אומר: 'זרע אברהם אוהבי'.

לזה על ידי האהבה והאחדות שביניהם תחול הברכה עליהם, וכן הוא אומר: 'ואהבך וברכך'. וכן אמרו: 'לא מצא הקדוש ברוך הוא כלי מחזיק ברכה לישראל אלא השלום', ולזה ברכת כוהנים מסיימת בשלום.

חכם פרג'י נעים מזמרת הארץ, עמ' קצ"ט, הוצאת אור שלום, בת ים, תש"ס (2000)

חכם פרג'י נעים (1815-1893) נולד בטריפולי שבלוב. שירת בקודש בעיר טריפולי לצד חכמי הדור חכם יעקב רוקח, חכם חיים מימון, חכם פראג'אללה דעבוש. נפטר ביום ה' תמוז תרנ"ג (1893). חיבורו 'מזמרת הארץ' - דרושים על פרשת השבוע, יצא לאור בשנת תרל"ה (1875), בליוורנו, שבאיטליה.

* כיצד השלום הוא כלי מחזיק ברכה?

אֲבָל לָרֹב בָּאִים אֵלַי בְּחִבָּה,

מַזְכִּירִים עֲלִילוֹת הֲלִיכָה עַל גָּדֵר גְּבוֹהָה וְדַקָּה

אוֹ לְיַדּוֹת בָּעֵץ אֶבֶן מִמֶּרְחָק וְלֹא לְהַחְטִיא,

וְיֵשׁ מִן הַגְּדוֹלִים שֶׁגַּם נוֹתְנִים לִי מַטְבֵּעַ בְּיָדִי

לִכְשֶׁתִּגְדַּל אָמְרָה לִי אִמִּי תִּהְיֶה כְּמוֹ אָדוֹן מַסְעוּד,

מְנַגֵּן בְּעוּד וְיוֹשֵׁב וּמַקְהִיל אֲנָשִׁים

וּמְשַׂמֵּחַ אֲנָשִׁים.

ארז ביטון, קטע מתוך עם הילדים, בתוך: ספר הנענע, עקד, תשל"ט (1979)

* באילו דרכים קשורות השמחה וההתקהלות של אנשים?

מה שהוא ממשי, הוא הקשר שלך איתי ושלי איתך, הקשר של אדם עם שכנו קרוי אחווה, כיוון שהם מרגישים שיש להם אותו מקור, יש להם אותו מקור, ובעתיד תכלית משותפת. מקור ותכלית משותפים, הנה מה שמכונן את האחווה שלהם.

ז'אן פול סארטר ובני לוי, 'תקווה עכשיו', עמ' 80, הוצאת כרמל, ירושלים, תשס"ח (2008)

* אילו מקורות ומטרות משותפות יש לנו שיוצרים את האחווה?

**שערי ידידות**

**רציונל**

השער השלישי של 'חוברת וארשתיך לי באמונה' פותח שערי ידידות. מאפייני תרבות דומים, עולם ערכים משותף ורצון לנתינה הדדית בין שכנים מאפשרים לרקום יחסי ידידות. הציר המרכזי של הדמיון בערכים ובתרבות הוא השותפות לאמונה באל אחד של יהודים וערבים במרוקו ובארצות אסלאמיות אחרות סביבו נוצרה רקמה של יחסי ידידות בעלי מאפיינים של קרבה.

חג המימונה משקף במנהגיו את יחסי הידידות שהתקיימו בקהילות השונות במרוקו. קהילה הבנויה על תרבות של דלתות פתוחות והדדיות שהצליחה ליצור עולם ערכים ותרבות משותף לה ולסביבתה למרות ההבדלים עשויה לסלול דרכים חדשות במערכות היחסים בחברה הישראלית בין יהודיים לערבים.

**שאלת שיפוד**

* מדוע קיומו של אל אחד מאפשר פתיחת שערי ידידות גם בחברה הישראלית?

**מהלך הלימוד**

**שיתוף**

* שתפו בסיפור של ידידות שרקמתם עם אדם זר לכם

**לימוד**

וִילִיד עֲרָב זֶה דַרְכּוֹ. עַד עַתָּה תּוֹךְ מָרוֹקוֹ

וְלַיְהוּדִים כְּעֶרְכּוֹ. יַקְרִיב מִנְחָה שְמֵנָה.

שְׂאוֹר וּדְבַשׁ וּתְבוּאָה. חֲלֵב פָּרָה בְּרִיאָה.

דָּגִים נַעְנָע וְחֶמְאָה. עִם פִּרְחֵי בָּר וְגִנָּה

שָׁמָּה עִבְרִים וַעֲרָבִים, יַחְדָּו כֻּלָּם מְסֻבִּים.

וְאֶת לִבָּם מְטִיבִים. עִם כְּלֵי שִׁיר וּנְגִינָה.

וְלָבְשָׁה הָעִבְרִיָּה. תִלְבֹּשֶׁת עַרְבִיָּה.

וְגֶבֶר עִם אַדְרָעִיָּא. וּקְטֹרֶת מֹר וּלְבוֹנָה.

וְלֹא נִכָּר הָעִבְרִי. לִפְנֵי אָחִיו הַהֲגָרִי.

אִם עִירוֹנִי אוֹ כַּפְרִי. רוּחַ כֻּלָם נְכוֹנָה.

רבי דוד בוזגלו

* מדוע לא פחדו ילידי ערב יהודים וערבים לשבת סביב שלחן אחד?

הֲלוֹא אָב אֶחָד לְכֻלָּנוּ הֲלוֹא אֵל אֶחָד בְּרָאָנוּ

ספר מלאכי, פרק ב', פס' י'.

* אילו משמעויות יש לכך שיש לכולם אל אחד ואב אחד?

ברית כרת את אברהם להיות אב המון גויים, ולא זז מחבבו עד שהבטיחו 'אני הנה בריתי איתך' - שאם נבוא לחלל ברית אבותינו, לבגוד איש באחיו, הרי ש'אל - אחד בראנו' - שהקב"ה בראנו אחד, ולא נוכל להיפרד איש מעל אחיו. ונתקיימה בנו, בני אברהם.

ובימי הפסח, נתפרדה החבילה, ומה נשתנו לילות הפסח מכל הלילות - שאומרים: 'כולנו מסובין', ובא 'הוא' ונמנע מ'שכנו הקרוב אל ביתו'. ואך יצא הפסח באים איש אל בית שכנו, לחדש ברית אבותינו.

החכם היומי

* מדוע כל כך חשוב לחדש את הברית?

הקיבוץ המדיני שהוא קיום העולם, הוא קיומו ועיקרו על זאת המצווה שאי אפשר שיהיה הקיבוץ המדיני ולא יושלם סידורו אלא בהיות בני המדינה עוזרים זה לזה וגומלים חסד זה לזה במלאכות ובפעולות כנודע.

שאם לא יעזרו זה לזה או ינגדו זה לזה, יפסיד הקיבוץ המדיני. ולזאת הסיבה נתרחקו עמון ומואב מלבוא בקהל, מדה כנגד מדה, הם לא רצו לעשות עם ישראל גמילות חסדים, כי 'לא קדמו אותם בלחם במים', גם כן נענשו שלא יהיה להם קיבוץ מדיני עם ישראל ולא יבואו בקהל מידה כנגד מידה.

וזה שאמר התנא: 'יהיה ביתך פתוח לרוחה' - לכל אדם, שלא יהיה סגור בפני שום אדם אפילו מהגויים וכיוצא.

חכם אברהם אזולאי, אהבה בתענוגים, עמ' כ"ד, הוצאת אורות החיים, ירושלים, תשמ"ז (1987)

חכם אברהם אזולאי (1570-1643) נולד בפאס שבמרוקו. בשנת ש"ס (1600) זכה לעלות לארץ ישראל. בדרכו ארצה נטרפה אונייתו בלב ים וכל כתביו טבעו. מאז עשה חתימתו כצורת אונייה. הוא קבע את מושבו בעיר חברון, שם למד וביאר את תורת הרמ"ק - האור יקר. נפטר ביום כ"ד חשון ת"ד (1643) בין חיבוריו: 'אור הגנוז' - סודות התורה ע"פ האר"י, 'חסד לאברהם' - דרושים ביסודות הקבלה, 'בעלי ברית אברהם' - ביאורים על התנ"ך, 'אהבה בתענוגים' - פירוש על מסכת אבות.

* כיצד בית פתוח לרווחה משלים את קיבוץ המדיני?

ראוי יום המימונה להיקבע ליום פיוס והתפייסות, יום של רצון טוב, יום של הדלת הפתוחה בין בני המשפחה, בין בני השכונה, בין בני הקהילות השונות, 'יחד שבטי ישראל', וליום ביקורי נימוסין בין יהודים ונוכרים.

עינינו ראו ולא זר, מכר מוסלמי נכנס ביום אחרון של פסח, לבית ידידו היהודי, ובידו תקרובת של ירקות טריים, דבש, חמאה וכדומה. היהודי מגיש לאורח סל מצות ודברי מאכל.

מנהג זה מוזכר כבר בפסקי הרא"ש, זיכרונו לברכה: 'גוי המביא דורון לישראל ביום אחרון של פסח'.

חכם אליהו רפאל מרציאנו, המימונה חג הברכה והפיוס, עמ' כ"ד, הוצאת המחבר, ירושלים.

חכם אליהו רפאל מרציאנו, נר"ו, נולד בדבדו שבמרוקו. בשנת תשי"ז (1957) עבר לצרפת ולמד בישיבתו של החכם מיכאל טולידאנו. בשנת תשכ"ח (1968) זכה לעלות לארץ ישראל, וקבע מושבו בירושלים. הוא הוסמך לרבנות על ידי החכם מרדכי אליהו, ולמד לדיינות במוסד הרי פישל. הוא כתב קרוב לארבעים חיבורים ובתוכם: 'מלכי ישורון' - על חכמי אלג'יר, 'מלכי חיל' - על חכמי אלג'יר, מנהגי קהילת יהודי דבדו', ו'חג המימונה - מקורות והליכות ותיקון הלימוד לליל המימונה.

* כיצד ניתן להחזיר את מערכת היחסים המתוארת בדבריו של חכם מרציאנו?

אֶחָד הָיָה אַבְרָהָם וַיִּירַשׁ אֶת הָאָרֶץ

ספר יחזקאל, פרק ל"ג, פס' כ"ד

* מדוע מי שהוא אחד יכול לרשת את הארץ?

וקראו אב המון גויים - נמצא שכל העולם יקראו על שמו, והוא יקרא אב לכולם. ... והרי נקרא אב המון - לכל מלכי ארץ. ואף כי 'אחד היה אברהם', כיוון שהוא ירש את הארץ 'ואנחנו רבים' ונקראים המון, ונמצא כי אברהם הוא אבינו, ואם כן - 'לנו ניתנה הארץ למורשה', דהיינו מכוח ירושתו ... ואין נקראים על שמו, אלא בהיותכם כמותו ... שנקרא אב המון גויים - לעולם כולו הנכנסים תחת כנפי השכינה.

חכם אברהם מיוחס, שדה הארץ, פרשת קדושים, דף ט"ו, נחמן וקלעי, סלוניקי, תקמ"ד (1784)

חכם אברהם מיוחס (1718-1768) נולד בירושלים. פרוש מחיי העולם הזה, חי בעוני, מדוכא בייסורים ובכל זאת לא מנע עצמו אפילו שעה אחת מבית המדרש. בהיותו בן ארבעים כבה מאור עיניו, ולא יכל עוד לברר תלמודו את אשר הבין בימי חורפו. נפטר ביום כ"ט בכסלו תקכ"ח (1768). בין חיבוריו: 'שדה הארץ' - על התורה ועל התלמוד. 'דגלי אהבה' ו'ריח שדה' - על ספר 'דרך עץ חיים' לאר"י. 'המאור הקטן' - על הספר 'עץ החיים' לרבי חיים ויטאל.  'שיח שדה' - על ספר הכוונות.

* כיצד זרעו של אברהם יכול להיות כמו אברהם אבינו?

רָאִינוּ רָאִינוּ

אֶת חֶבְיוֹנוֹת הָעָארָק,

אֶת שַׁרְשְׁרָאוֹת הַיּוֹנִים הַצְּלֻוּיוֹת

אֶת מִרְבְּצֵי הַתְּמָרִים בְּשִׁבְעָה מִינִים

בְּפֶתַח הַבַּיִת

אֶת כַּדֵי הַזֵּיתִים הַגֵּאִים,

בְּרוּכוֹת קְמוּרוֹת יָדַיִךְ בְּתֻפֵּי הַתַּמְתָּם

שָֹרָה בַּת דוֹדוֹ

עַרֲבִים וִיהוּדִים נָבוֹא

לִבֵּנוּ מִתְרַחֵב לְאַט וְנַפְשֵׁנוּ שְֹמֵחָה.

ארז ביטון, קטע מתוך חתונה מרוקאית, בתוך מנחה מרוקאית, עקד, תשל"ט (1979)

* בשל מה מתרחב ליבנו ונפשנו שמחה?

סבתא שלי סיפרה לי, שהמוסלמיות בתימן, הצילו אותן מרעב, ובכו עליהן כשהן עזבו. שאלתי אותה: איך שם בכו עליכם, וכאן אנחנו נלחמים ושונאים? היא אמרה לי: יא בינתי, שם לכולם היה א-לוהים אחד, כאן - לאף אחד אין א-לוהים.

פזית עדני, קטע מתוך להציל את תורת האימהות, מוסף שבת, 28 בנובמבר 2105.

* כיצד ההכרה באל אחד מביאה לחיבור בין אנשים ובין עמים?